Рауил Харрасовҡа тәбиғәттән моңло тауыш, үҙенсәлекле тембр бирелгән, уның башҡарыуындағы йырҙар халыҡсанлығы, эске кисерештәрҙе ниндәйҙер тыйнаҡлыҡ һәм нескә тойомлау аша тамашасыға еткереүе үҙенә йәлеп итә, арбап ала. Йырсы күп кенә вокал конкурстарында ҡатнаша. 1990 йылда ул Ғәзиз Әлмөхәмәтов исемендәге Республика үҙешмәкәр йырсылар конкурсында — лауреат; 1997 йылда — «Дуҫлык йыры» Халыҡ-ара конкурсы лауреаты, 1998 йылда — «Уралым» Республика конкурсы лауреаты; 1999 йылда «Ирәндек моңдары» Төбәк-ара конкурсы лауреаты була; 2007 йылда — «Оҙон кой» халыҡ-ара конкурсында Гран-при яулай.